      









           Afişat astăzi, 
 ROMÂNIA                                                                                                                      27.05.2026
JUDEȚUL GALAȚI                                                La sediul Consiliului Local al Comunei Pechea
CONSILIUL LOCAL PECHEA                                                                
      Secretar general, 

                                                                                  

                               Istrate Loredana
PROCES – VERBAL,
Încheiat astăzi, 27.05.2026, ora 15:00, la şedinţa ordinară a Consiliului Local Pechea. 
Doamna Istrate Loredana, secretar general, efectuează prezența. Din totalul de 17 consilieri care compun Consiliul local al comunei Pechea, sunt prezenţi  în sală  14 consilieri locali, lipsind nemotivat domnul consilier local Mușat Pavel-Cristian, doamnele consilier Ilie Cătălina-Marilena și Popa Anamaria Roxana.
     Doamna secretar informează membrii Consiliul Local Pechea că şedinţa este legal constituită şi este publică.
Secretarul general al unităţii administrativ-teritoriale supune spre aprobare procesul-verbal încheiat în şedinţa ordinară din data de 27.04.2026 și ședința extraordinară din data 13.05.2026, care se aprobă în unanimitate. 

Doamna secretar general al comunei, propune doamnei consilier local Bîrlădeanu Gabriela să preia conducerea lucrărilor de şedinţă, fiind preşedinte de şedinţă. 
Președinta de ședință informează că ordinea de zi se suplimentează.
Se dă citire ordinii de zi:
1. Proiect de hotărâre privind aprobarea Regulamentului pentru emitere adeverință privind autodemolarea construcțiilor

Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1, 2 și 3

2. Proiect de hotărâre privind stabilirea și aprobarea consumului lunar de carburanți pentru autovehiculele și utilajele aflate în dotarea UAT Comuna Pechea - Primărie și Serviciile publice din subordinea Consiliului Local Pechea, județul Galați
Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1,2 și 3

3. Proiect de hotărâre privind modificarea HCL nr. 19 din 27.04.2026 privind aprobarea includerii în inventarul domeniului privat a unor terenuri identificate la nivelul comunei Pechea, județul Galați 

Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1, 2 și 3

Se dă citire suplimentării ordinii de zi:

1. Proiect de hotărâre privind aprobarea scoaterii din funcțiune și a casării unui autoturism din parcul auto propriu al Comunei Pechea

Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1, 2 și 3

2. Proiect de hotărâre privind aprobarea Documentului de poziție privind modul de implementare a proiectului „Sistem de management integrat al deșeurilor în județul Galaţi”

Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1, 2 și 3

3. Proiect de hotărâre privind aprobarea Studiului de fundamentare și oportunitate, delegarea gestiunii serviciului de salubrizare pentru activitățile de transfer și tratare mecano-biologică cu digestie anaerobă,  documentației de atribuire pentru contractul Proiectare – execuție-operare „Stație de tratare mecano-biologică cu digestie anaerobă și recuperare de energie și stație de transfer Galați”, precum și acordarea unui mandat special pentru reprezentantul UAT Pechea în Adunarea Generală a Asociației de Dezvoltare Intercomunitară ECOSERV Galați

Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1, 2 și 3

4. Proiect de hotărâre privind aprobarea indicatorilor tehnico-economici, după licitație, a obiectivului de investiții „Modernizarea sistemului de iluminat public stradal în Comuna Pechea, Județul Galați-etapa II” 

Iniţiator: Mâncilă Mihăiță, primarul comunei Pechea

Aviz Comisia de Specialitate nr. 1, 2 și 3

Președintele de ședință supune la vot ordinea de zi și suplimentarea acesteia, care se aprobă în unanimitate.

Domnul primar Mâncilă Mihăiță, inițiatorul proiectelor de hotărâre, le prezintă și le susține conform ordinii de zi aprobată. Acesta menționează că proiectele de hotărâre sunt însoțite de rapoartele de specialitate ale compartimentelor de resort și au fost dezbătute și avizate favorabil de către comisiile de specialitate ale Consiliului Local Pechea.

1. Cu privire la proiectul de hotărâre privind aprobarea Regulamentului pentru emitere adeverință privind autodemolarea construcțiilor 

Doamna președinte de ședință prezintă informațiile necesare cu privire la proiectul de hotărâre sus-menționat. Menționează faptul că, prin prezentul proiect de hotărâre, se dorește aprobarea procedurii prin care Comuna Pechea reglementează radierea unor construcții autodemolate, fără autorizație de desființare, pe baza unui act administrativ, în vederea simplificării procesului de radiere a acestora din sistemul integrat de cadastru și carte funciară.
Condițiile necesare pentru emiterea adeverinței privind autodemolarea construcțiilor sunt următoarele: construcțiile nu sunt amplasate în zone protejate; au fost realizate înainte de 1 august 2001; sunt construcții și anexe industriale amplasate pe platforme betonate; sunt construcții cu destinația de anexe gospodărești ale exploatațiilor agricole situate pe raza comunei Pechea; sunt construcții cu destinația de anexe gospodărești aferente locuirii; sunt construcții cu destinația de locuințe individuale care îndeplinesc cumulativ următoarele caracteristici: regim de înălțime: parter; sistem constructiv din paiantă, chirpici, bolțari, confecții metalice sau lemn; fără structură de rezistență din beton armat (fundații, stâlpi, centuri, grinzi, planșee). 
Președintele de ședință supune la vot proiectul de hotărâre prezentat, acesta fiind adoptat în unanimitate.

2. Cu privire la proiectul de hotărâre privind stabilirea și aprobarea consumului lunar de carburanți pentru autovehiculele și utilajele aflate în dotarea UAT Comuna Pechea - Primărie și Serviciile publice din subordinea Consiliului Local Pechea, județul Galați
Doamna viceprimar Tinca Neagu prezintă proiectul de hotărâre privind stabilirea și aprobarea consumului lunar de carburanți pentru autovehiculele și utilajele aflate în dotarea UAT Comuna Pechea, arătând că acesta a fost elaborat în urma unei analize detaliate a consumurilor de carburanți înregistrate pentru fiecare autovehicul și utilaj din patrimoniul instituției.

În expunerea sa, doamna viceprimar precizează că propunerea are la bază necesitatea stabilirii unor limite clare și fundamentate ale consumului de combustibil, în concordanță cu activitățile desfășurate de aparatul de specialitate al primarului și de serviciile publice aflate în subordinea Consiliului Local. Aceasta menționează că, în urma evaluării consumurilor efective realizate în perioadele anterioare, precum și a necesităților curente și viitoare ale instituției, s-a constatat oportunitatea aprobării unor norme de consum care să asigure desfășurarea în condiții optime a activităților administrative, gospodărești și de interes public local.

Totodată, doamna viceprimar subliniază faptul că aprobarea consumului lunar de carburanți contribuie la o gestionare eficientă, transparentă și responsabilă a resurselor financiare ale bugetului local, oferind totodată un cadru clar de monitorizare și control al cheltuielilor generate de exploatarea autovehiculelor și utilajelor aflate în dotarea instituției.

În continuarea dezbaterilor, domnul consilier local Manea Virgil solicită informații suplimentare referitoare la consumul de carburanți al celor două buldoexcavatoare aflate în dotarea Primăriei Comunei Pechea, precum și la criteriile care au stat la baza stabilirii limitelor de consum propuse pentru aceste utilaje. În răspunsul oferit, doamna viceprimar prezintă date privind consumurile înregistrate în perioada anterioară și specificul activităților desfășurate cu aceste utilaje, arătând că normele propuse au fost stabilite în raport cu necesarul real de funcționare și cu volumul lucrărilor executate.

Domnul consilier local Ciocan Cristian solicită clarificări cu privire la modul de utilizare a tractorului achiziționat prin proiectul „Achiziție utilaje pentru Serviciul de Situații de Urgență în comuna Pechea, județul Galați”.

Domnul primar precizează că tractorul a fost achiziționat în cadrul proiectului menționat și are ca destinație principală deservirea Serviciului Voluntar pentru Situații de Urgență (SVSU) Pechea, în conformitate cu prevederile contractului de finanțare și ale documentației care a stat la baza implementării proiectului. Totodată, domnul primar arată că intenționează să inițieze un proiect de hotărâre privind aprobarea utilizării complementare a utilajului și pentru activități de gospodărire comunală, cu respectarea condițiilor impuse de finanțator și a prevederilor legale aplicabile.

În acest sens, domnul primar menționează că tractorul ar putea fi utilizat, atunci când nu este necesar pentru intervențiile specifice SVSU, la executarea unor lucrări de interes public local, precum întreținerea și repararea drumurilor comunale, deszăpezirea căilor de acces și a domeniului public, curățarea și decolmatarea șanțurilor, rigolelor și podețelor, întreținerea spațiilor publice și a infrastructurii comunale, precum și la alte activități edilitar-gospodărești necesare comunității.

În cadrul dezbaterilor, domnul consilier local Țâru Gheorghe își exprimă acordul față de proiectul de hotărâre prezentat, apreciind oportunitatea stabilirii unor limite clare de consum pentru autovehiculele și utilajele instituției. Acesta precizează că susține adoptarea proiectului, cu condiția respectării consumurilor specifice aprobate și a monitorizării permanente a modului de utilizare a carburanților.

            Nemaifiind alte intervenții sau observații, președintele de ședință supune la vot proiectul de hotărâre. 
            În urma votului exprimat de consilierii locali prezenți, proiectul de hotărâre este adoptat cu 13 voturi pentru și o abținere, exprimată de domnul consilier local Naiman Vasile.

3. Cu privire la proiectul de hotărâre privind modificarea HCL nr. 19 din 27.04.2026 privind aprobarea includerii în inventarul domeniului privat a unor terenuri identificate la nivelul comunei Pechea, județul Galați


Doamna secretar general prezintă informațiile necesare cu privire la proiectul de hotărâre sus-menționat, expunând motivele care au stat la baza inițierii acestuia și cadrul legal care impune adoptarea actului administrativ.

Arată că necesitatea promovării și adoptării prezentului proiect de hotărâre rezultă din adresa Instituției Prefectului – Județul Galați nr. 4373/13.05.2026, înregistrată la UAT Comuna Pechea sub nr. 4939/19.05.2026, prin care se solicită reanalizarea și modificarea Hotărârii Consiliului Local nr. 19 din 27.04.2026.

În continuarea prezentării, doamna secretar general precizează că terenul în suprafață de 48 mp, situat în comuna Pechea, str. Siretului, colț cu str. Cîmpului, identificat în CV –, parcela 384/1 și înscris în cartea funciară nr. 119244, aparține Statului Român, reprezentat de UAT Comuna Pechea. În aceste condiții, terenul respectiv nu poate fi inclus în inventarul bunurilor care alcătuiesc domeniul privat al comunei în forma aprobată prin hotărârea anterioară, fiind necesară corectarea și actualizarea actului administrativ pentru asigurarea concordanței cu situația juridică reală a imobilului.

În cadrul dezbaterilor, domnul consilier local Țâru Gheorghe aduce în discuție situația unui teren cu o suprafață de aproximativ 150 ha, situat la limita de hotar dintre comuna Pechea și comuna Slobozia Conachi. Acesta solicită informații cu privire la demersurile necesare pentru clarificarea situației juridice a acestei suprafețe de teren, respectiv pentru intrarea în legalitate a terenurilor aflate în această zonă, precum și cu privire la posibilitatea perceperii impozitului aferent acestor suprafețe.

Luând cuvântul, domnul primar precizează că situația semnalată este cunoscută la nivelul administrației publice locale și că vor fi întreprinse demersurile necesare pentru clarificarea regimului juridic al terenurilor respective.
Nemaifiind formulate alte observații sau intervenții, președintele de ședință supune la vot proiectul de hotărâre prezentat.

În urma votului exprimat de consilierii locali prezenți, proiectul de hotărâre este adoptat în unanimitate.

4. Cu privire la proiectul de hotărâre privind aprobarea scoaterii din funcțiune și a casării unui autoturism din parcul auto propriu al Comunei Pechea


Doamna secretar general prezintă informațiile necesare cu privire la proiectul de hotărâre sus-menționat, arătând că acesta are ca obiect aprobarea scoaterii din funcțiune și casarea unui autoturism aflat în parcul auto al Comunei Pechea.

Precizează că este vorba despre autoturismul marca Dacia, tip LSDAB, cu numărul de înmatriculare GL 16 PCP, bun aflat în patrimoniul Comunei Pechea și amortizat integral. Sunt prezentate principalele date de identificare ale autovehiculului, după cum urmează: Categoria: autoturism; Marca: Dacia; Tip: LSDAB; Capacitate cilindrică: 1.598 cm³; An fabricație: 2005; Data primei înmatriculări: 2006; Serie motor: UB 40518; Număr de identificare (VIN): UU1LSDABH35202549; Valoare de inventar: 34.064,80 lei.

Doamna secretar general menționează că propunerea de scoatere din funcțiune și casare a autovehiculului a fost formulată în urma analizării stării tehnice a acestuia și a documentelor întocmite de compartimentele de specialitate din cadrul instituției.

Luând cuvântul, domnul primar arată că autoturismul prezintă un grad avansat de uzură, iar costurile necesare pentru menținerea sa în exploatare fiind nejustificate din punct de vedere economic. Acesta precizează că autovehiculul nu mai corespunde cerințelor tehnice și operaționale ale instituției, iar utilizarea sa în continuare ar genera cheltuieli suplimentare pentru întreținere și reparații.

Totodată, domnul primar menționează că menținerea autoturismului în patrimoniul activ al instituției nu mai este oportună, motiv pentru care se impune aprobarea scoaterii din funcțiune și casării sale.
În cadrul dezbaterilor, consilierii locali iau act de informațiile prezentate și apreciază necesitatea adoptării măsurii propuse, având în vedere starea tehnică a autovehiculului și eficientizarea gestionării patrimoniului Comunei Pechea.

Nemaifiind formulate alte observații sau intervenții, președintele de ședință supune la vot proiectul de hotărâre prezentat.

     În urma votului exprimat de consilierii locali prezenți, proiectul de hotărâre este adoptat în unanimitate.

5. Cu privire la proiectul de hotărâre privind aprobarea Documentului de poziție privind modul de implementare a proiectului „Sistem de management integrat al deșeurilor în județul Galaţi”

Doamna secretar general prezintă informațiile necesare cu privire la proiectul de hotărâre sus-menționat, expunând motivele care justifică promovarea și adoptarea acestuia. Informează membrii Consiliului Local că inițierea proiectului are la bază adresa transmisă de Asociația de Dezvoltare Intercomunitară ECOSERV Galați nr. 594/25.05.2026, înregistrată la Primăria Comunei Pechea sub nr. 5144/25.05.2026, prin care se solicită unităților administrativ-teritoriale membre aprobarea Documentului de poziție actualizat privind implementarea proiectului „Sistem de management integrat al deșeurilor în județul Galați”, precum și adoptarea măsurilor necesare pentru continuarea procedurilor de delegare a gestiunii serviciului de salubrizare la nivel județean.

Doamna secretar general subliniază că implementarea acestui proiect reprezintă o etapă importantă în dezvoltarea și modernizarea sistemului de gestionare a deșeurilor la nivel județean, contribuind la creșterea gradului de valorificare și tratare a deșeurilor, reducerea cantităților depozitate și alinierea la cerințele legislației naționale și europene în domeniul protecției mediului.

În cadrul dezbaterilor, consilierii locali poartă discuții cu privire la activitatea de colectare a deșeurilor pe raza comunei Pechea, fiind analizate aspecte referitoare la eficiența serviciului de salubrizare, precum și gradul de colectare selectivă, 

Președintele de ședință supune la vot proiectul de hotărâre prezentat, acesta fiind adoptat în unanimitate.
6. Cu privire la proiectul de hotărâre privind aprobarea Studiului de fundamentare și oportunitate, delegarea gestiunii serviciului de salubrizare pentru activitățile de transfer și tratare mecano-biologică cu digestie anaerobă,  documentației de atribuire pentru contractul Proiectare – execuție-operare „Stație de tratare mecano-biologică cu digestie anaerobă și recuperare de energie și stație de transfer Galați”, precum și acordarea unui mandat special pentru reprezentantul UAT Pechea în Adunarea Generală a Asociației de Dezvoltare Intercomunitară ECOSERV Galați

Doamna secretar general prezintă informațiile necesare cu privire la proiectul de hotărâre sus-menționat, expunând motivele care justifică promovarea și adoptarea acestuia. Informează membrii Consiliului Local că inițierea proiectului are la bază adresa transmisă de Asociația de Dezvoltare Intercomunitară ECOSERV Galați nr. 594/25.05.2026, înregistrată la Primăria Comunei Pechea sub nr. 5144/25.05.2026, prin care se solicită unităților administrativ-teritoriale membre adoptarea măsurilor necesare pentru continuarea implementării proiectului „Sistem de management integrat al deșeurilor în județul Galați”, precum și aprobarea documentelor aferente procedurii de delegare a gestiunii unor activități componente ale serviciului de salubrizare.

 
Doamna secretar general precizează că proiectul de hotărâre vizează aprobarea Studiului de fundamentare și oportunitate privind delegarea gestiunii serviciului de salubrizare pentru activitățile de transfer al deșeurilor și tratare mecano-biologică cu digestie anaerobă. Totodată, se propune aprobarea documentației de atribuire aferente contractului de tip „Proiectare – Execuție – Operare” pentru obiectivul „Stație de tratare mecano-biologică cu digestie anaerobă și recuperare de energie și stație de transfer Galați”.

De asemenea, proiectul de hotărâre prevede acordarea unui mandat special reprezentantului UAT Comuna Pechea în Adunarea Generală a Asociației de Dezvoltare Intercomunitară ECOSERV Galați, în vederea exprimării votului asupra documentelor supuse aprobării și a susținerii demersurilor necesare implementării proiectului la nivelul județului Galați.

Se subliniază faptul că implementarea acestui proiect reprezintă un pas important în procesul de modernizare și eficientizare a sistemului de gestionare a deșeurilor la nivel județean, contribuind la creșterea gradului de reciclare și valorificare a deșeurilor, la reducerea impactului asupra mediului și la îndeplinirea obligațiilor asumate de autoritățile publice locale prin legislația națională și europeană în domeniul protecției mediului.

Totodată, precizează că realizarea investițiilor propuse și delegarea activităților specifice către operatori specializați vor conduce la îmbunătățirea calității serviciilor de salubrizare prestate către cetățeni, la creșterea eficienței operaționale și la dezvoltarea unui sistem integrat și sustenabil de management al deșeurilor în județul Galați.

Președintele de ședință supune la vot proiectul de hotărâre prezentat, acesta fiind adoptat în unanimitate.
7. Cu privire la proiectul de hotărâre privind aprobarea indicatorilor tehnico-economici, după licitație, a obiectivului de investiții „Modernizarea sistemului de iluminat public stradal în Comuna Pechea, Județul Galați-etapa II” 

Doamna secretar general prezintă informațiile necesare cu privire la proiectul de hotărâre sus-menționat, arătând că acesta are ca obiect aprobarea indicatorilor tehnico-economici actualizați, rezultați în urma finalizării procedurii de achiziție publică pentru obiectivul de investiții „Modernizarea sistemului de iluminat public stradal în Comuna Pechea, județul Galați – Etapa II”.

Doamna secretar informează membrii Consiliului Local cu privire la valoarea totală a investiției, astfel cum rezultă în urma procedurii de licitație, respectiv suma de 2.124.565,95 lei, inclusiv TVA. Totodată, sunt prezentate principalele componente ale bugetului proiectului, după cum urmează:

· valoarea cheltuielilor eligibile: 1.999.999,00 lei, inclusiv TVA;

· valoarea cheltuielilor neeligibile: 124.566,95 lei, inclusiv TVA.

Doamna secretar general precizează că investiția urmărește continuarea procesului de modernizare a sistemului de iluminat public stradal la nivelul comunei, prin implementarea unor soluții moderne și eficiente din punct de vedere energetic, contribuind la reducerea consumului de energie electrică, diminuarea costurilor de exploatare și creșterea gradului de siguranță și confort pentru cetățeni.

Doamna secretar subliniază faptul că aprobarea indicatorilor tehnico-economici actualizați reprezintă o etapă necesară pentru continuarea implementării proiectului și pentru realizarea investiției în condițiile rezultate în urma procedurii de atribuire a contractului.

În cadrul dezbaterilor, domnul consilier local Pațilea Viorel apreciază importanța investiției pentru comunitate și aduce în discuție oportunitatea amplasării unui totem de identificare și promovare a localității la una dintre intrările principale în comuna Pechea, considerând că o astfel de investiție ar contribui la îmbunătățirea imaginii localității și la creșterea gradului de vizibilitate a acesteia.

De asemenea, domnul consilier local Pațilea Viorel semnalează existența unor panouri fotovoltaice amplasate pe acoperișul blocului situat în zona Oficiului Poștal și apreciază că este necesară notificarea proprietarilor acestora în vederea evaluării stării tehnice și, dacă se impune, a dezafectării lor. Acesta motivează că unele dintre echipamente ar putea prezenta un risc pentru siguranța locatarilor și a persoanelor care tranzitează zona.

Domnul primar își exprimă acordul cu aspectele semnalate de domnul consilier local și menționează că administrația locală va analiza posibilitatea amplasării unui astfel de element de semnalizare la intrarea în comună. Totodată, acesta precizează că vor fi efectuate verificări cu privire la situația panourilor fotovoltaice menționate și, dacă va fi necesar, vor fi întreprinse demersurile legale pentru notificarea proprietarilor și remedierea eventualelor probleme constatate.

În continuarea discuțiilor, domnul consilier local Ciocan Cristian propune inițierea demersurilor necesare pentru constituirea unei asociații de proprietari la nivelul blocurilor de locuințe din comună, apreciind că o astfel de structură ar facilita administrarea eficientă a părților comune și rezolvarea problemelor curente ale locatarilor.
Nemaifiind formulate alte observații sau intervenții, președintele de ședință supune la vot proiectul de hotărâre prezentat.

În urma votului exprimat de consilierii locali prezenți, proiectul de hotărâre este adoptat în unanimitate.
Doamna secretar general dă citire cererii nr. 106/12.05.2026, înregistrată la Primăria Comunei Pechea sub nr. 4664/13.05.2026, formulată de societatea PECHEA EOLIAN SRL, prin care se solicită emiterea unei hotărâri a Consiliului Local privind constituirea dreptului de uz și a servituții de trecere terestră, aeriană și subterană asupra drumurilor de exploatare și a terenurilor aparținând UAT Comuna Pechea.

Doamna secretar general precizează că solicitarea este necesară pentru realizarea rețelei electrice aferente proiectului „CEE Pechea 4”, conform Certificatului de Urbanism nr. 23/10.03.2026, emis de Primăria Comunei Pechea pentru executarea lucrărilor de construire aferente obiectivului de investiții „Centrală Electrică Eoliană Pechea 4”. Proiectul include turbine eoliene, drumuri interioare, racorduri electrice ale turbinelor, platforme tehnologice, organizare de șantier, precum și instituirea servituților de trecere subterană, de suprafață și aeriană necesare realizării investiției.

Se arată că realizarea investiției presupune traversarea unor drumuri de exploatare aflate pe raza administrativ-teritorială a comunei Pechea, prin amplasarea rețelelor electrice și a infrastructurii aferente necesare funcționării parcului eolian.

Domnul Primar apreciază că orice investiție care contribuie la dezvoltarea economică a comunei este binevenită și oportună pentru comunitatea locală. Acesta subliniază faptul că proiectul propus are în vedere modernizarea infrastructurii existente, menționând că drumurile de exploatare afectate de lucrări urmează să fie reabilitate și aduse la o stare corespunzătoare de funcționare, fără implicarea unor costuri din partea bugetului local.

În cadrul dezbaterilor, membrii Consiliului Local poartă discuții referitoare la traseele propuse pentru amplasarea cablurilor electrice și la impactul pe care lucrările îl pot avea asupra drumurilor de exploatare și a terenurilor traversate.

Totodată, în cadrul ședinței este adusă în atenție adresa Consiliului Județean Galați transmisă în aprilie 2025, prin care autoritatea județeană a informat unitățile administrativ-teritoriale cu privire la implementarea proiectului de investiții „Realizarea Aeroportului Internațional Galați–Brăila”, promovat de Asociația de Dezvoltare Intercomunitară pentru Infrastructura de Transport de Interes Strategic.

Se menționează faptul că amplasamentul viitorului aeroport este prevăzut în zona estică și sudică a județelor Galați, Brăila, Călărași și Ialomița, iar pentru terenurile situate în zona de protecție aeronautică aferentă acestuia există obligația respectării unor condiții speciale privind autorizarea lucrărilor de construcții.

În acest context, se reamintește că unitatea administrativ-teritorială este direct responsabilă pentru emiterea certificatelor de urbanism, a autorizațiilor de construire și a altor acte administrative specifice, inclusiv pentru investițiile care presupun realizarea unor construcții sau instalații cu regim de înălțime de peste 30 m ori pentru lucrări conexe acestora, cum sunt liniile electrice, infrastructura tehnico-edilitară și drumurile de exploatare aferente parcurilor eoliene. Pentru asemenea investiții este necesară obținerea acordului prealabil al Consiliului Județean Galați, în conformitate cu condițiile stabilite prin adresa anterior menționată.

De asemenea, se aduce la cunoștința consilierilor locali faptul că, în situația nerespectării condițiilor impuse prin documentele emise de autoritățile competente, eventualele costuri generate de proiectarea sau execuția investițiilor aferente viitorului aeroport ar putea fi imputate autorității emitente a actelor administrative.

Având în vedere aspectele prezentate și necesitatea respectării tuturor condițiilor, membrii Consiliului Local își exprimă acordul de principiu pentru realizarea traversării drumurilor de exploatare cu cablurile electrice aferente proiectului „CEE Pechea 4”, cu condiția obținerii, în prealabil, a acordului Consiliului Județean Galați.
În urma dezbaterilor, consilierii locali apreciază oportunitatea investiției, cu respectarea strictă a tuturor condițiilor impuse.
Președintele de ședință supune la vot propunerea prezentată, iar Consiliul Local își exprimă acordul de principiu în condițiile menționate anterior.

Doamna președinte de ședință consultă domnii consilieri dacă mai au probleme de ridicat, nemaifiind înscrieri la cuvânt, propune încheierea ședinței.
Doamna secretar invită domnii consilieri să semneze în registrul de prezenţă.                                                   

             Drept pentru care s-a încheiat prezentul  proces – verbal, în două exemplare.

                              Preşedinte de şedinţă, 
Secretar general,

                              Bîrlădeanu Gabriela
Istrate Loredana

PAGE  
2

